CELEX: 32021D0740
Language: ro
Date: 2021-05-04 00:00:00
Title: Decizia de punere în aplicare (UE) 2021/740 a Comisiei din 4 mai 2021 privind prelungirea măsurii luate de Consiliul executiv pentru sănătate și securitate (Health and Safety Executive) din Regatul Unit, prin care se autorizează punerea la dispoziție pe piață și utilizarea produsului biocid Soluție de izopropanol, în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului [notificată cu numărul C(2021) 3037] (Numai textul în limba engleză este autentic)

6.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 159/11
               
            
         DECIZIA DE PUNERE ÎN APLICARE (UE) 2021/740 A COMISIEI
         din 4 mai 2021
         privind prelungirea măsurii luate de Consiliul executiv pentru sănătate și securitate (Health and Safety Executive) din Regatul Unit, prin care se autorizează punerea la dispoziție pe piață și utilizarea produsului biocid Soluție de izopropanol, în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului
         
            
               [notificată cu numărul C(2021) 3037]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 55 alineatul (1) al treilea paragraf coroborat cu articolul 131 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice,
         întrucât:
         
                     (1)
                  
                  
                     La 26 iunie 2020, Consiliul executiv pentru sănătate și securitate (Health and Safety Executive) din Regatul Unit (denumit în continuare „autoritatea competentă”) a adoptat, în conformitate cu articolul 55 alineatul (1) primul paragraf din Regulamentul (UE) nr. 528/2012, o decizie de autorizare până la data de 23 decembrie 2020 a punerii la dispoziție pe piață și a utilizării produsului biocid Soluție de izopropanol (denumită în continuare „măsura”). Autoritatea competentă a informat Comisia și autoritățile competente din celelalte state membre în legătură cu măsura și cu justificarea acesteia, în conformitate cu articolul 55 alineatul (1) al doilea paragraf din regulamentul respectiv.
                  
               
                     (2)
                  
                  
                     Potrivit informațiilor furnizate de autoritatea competentă, măsura a fost necesară pentru a proteja sănătatea publică. La 11 martie 2020, Organizația Mondială a Sănătății (OMS) a declarat că epidemia de coronavirus (COVID-19) poate fi calificată drept pandemie. Guvernul Regatului Unit a declarat că riscul pentru Regatul Unit este „ridicat”, iar, la 23 martie 2020, au intrat în vigoare măsuri restrictive. Utilizarea dezinfectanților pentru mâini pe bază de alcool este recomandată de OMS drept măsură preventivă împotriva răspândirii COVID-19, ca alternativă la spălarea mâinilor cu săpun și apă.
                  
               
                     (3)
                  
                  
                     Soluția de izopropanol conține propan-2-ol ca substanță activă. Propan-2-olul este aprobat pentru utilizarea în produsele biocide aparținând tipului de produs 1 (igienă umană), definit în anexa V la Regulamentul (UE) nr. 528/2012.
                  
               
                     (4)
                  
                  
                     De la izbucnirea pandemiei de COVID-19, în Regatul Unit s-a înregistrat o cerere extrem de ridicată de dezinfectanți pentru mâini, ceea ce a dus la o penurie fără precedent de astfel de produse. Înainte de luarea măsurii în cauză, existau foarte puțini dezinfectanți pentru mâini autorizați în Regatul Unit în temeiul Regulamentului (UE) nr. 528/2012. COVID-19 reprezintă o amenințare gravă la adresa sănătății publice din Regatul Unit, iar disponibilitatea unor noi dezinfectanți pentru mâini este crucială pentru controlul răspândirii bolii.
                  
               
                     (5)
                  
                  
                     La 9 decembrie 2020, Comisia a primit o cerere motivată din partea autorității competente, prin care se solicita prelungirea măsurii în conformitate cu articolul 55 alineatul (1) al treilea paragraf din Regulamentul (UE) nr. 528/2012. Cererea motivată a fost formulată pe baza preocupărilor că sănătatea publică ar putea fi pusă în pericol de COVID-19 după data de 23 decembrie 2020 și a faptului că autorizarea intrării pe piață a unor noi dezinfectanți pentru mâini este esențială pentru a limita pericolul reprezentat de COVID-19.
                  
               
                     (6)
                  
                  
                     Rata infectărilor a crescut în Regatul Unit și, potrivit autorității competente, se preconizează o creștere suplimentară a cererii de dezinfectanți pentru mâini. Prelungirea măsurii este necesară având în vedere creșterea preconizată a cererii.
                  
               
                     (7)
                  
                  
                     Autoritatea competentă a încurajat întreprinderile care au primit derogări pentru dezinfectanți după 11 martie 2020 să solicite autorizarea periodică a produselor cât mai curând posibil. Cu toate acestea, autoritatea competentă nu a primit până în prezent cereri noi de autorizare standard a produselor.
                  
               
                     (8)
                  
                  
                     Întrucât COVID-19 continuă să reprezinte un pericol la adresa sănătății publice și faptul că un astfel de pericol nu poate fi limitat în mod corespunzător în Regatul Unit dacă nu se permit pe piață noi dezinfectanți pentru mâini, este oportun să se permită autorității competente să prelungească măsura.
                  
               
                     (9)
                  
                  
                     Având în vedere încheierea perioadei de tranziție menționate la articolul 126 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice („Acordul de retragere”), prezenta decizie trebuie să se aplice până la 31 decembrie 2020. Cu toate acestea, în ceea ce privește Irlanda de Nord, dreptul Uniunii continuă să se aplice și după perioada de tranziție, în conformitate cu articolul 5 alineatul (4) din Protocolul privind Irlanda/Irlanda de Nord la Acordul de retragere. Având în vedere faptul că măsura a expirat la 23 decembrie 2020, este necesar ca prezenta decizie să aibă efect retroactiv.
                  
               
                     (10)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru produse biocide,
                  
               ADOPTĂ PREZENTA DECIZIE:
         
            Articolul 1
            Consiliul executiv pentru sănătate și securitate (Health and Safety Executive) din Regatul Unit poate prelungi acțiunea pentru a permite punerea la dispoziție pe piață și utilizarea produsului biocid Soluție de izopropanol până la 31 decembrie 2020.
            Cu toate acestea, în ceea ce privește Irlanda de Nord, Regatul Unit poate prelungi acțiunea până la 27 iunie 2022.
         
         
            Articolul 2
            Prezenta decizie se adresează Consiliului executiv pentru sănătate și securitate (Health and Safety Executive) din Regatul Unit.
            Se aplică de la 24 decembrie 2020.
         
         
            Adoptată la Bruxelles, 4 mai 2021.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 167, 27.6.2012, p. 1.